钦定古今图书集成/明伦汇编/氏族典/第033卷 > 《王圻续文献通考》 > 宗悫
## 钦定古今图书集成/明伦汇编/氏族典/第033卷 > 《王圻续文献通考》 > 宗悫

按《宋书宗悫传》，“悫字元干，南阳人也。叔父炳高尚不
仕。悫年少时，炳问其志，悫曰：‘愿乘长风破万里浪’。炳
曰：‘汝不富贵，即破我家矣’。悫任气好武，江夏王义恭
为征北将军、南兖州刺史，悫随镇广陵。元嘉二十二
年，伐林邑，悫自奋请行。义恭举悫有胆勇，乃除震武
将军，为安西参军，萧景宪军副。随檀和之围区粟城”，
破之，入象浦。林邑王倾国来拒，以具装被象，士卒不
能当。悫曰：“吾闻师子威服百兽。”乃制其形，与象相御。
象果惊奔，众因溃散。后为随郡太守。雍州蛮屡为寇，
悫攻之，群蛮大溃。南新郡蛮帅反叛，悫率所领先登，
群蛮畏服。孝武伐元凶，以悫为南中郎谘议参军。孝
武即位，以为左卫将军，封洮阳侯。孝建中，累迁豫州
刺史，监五州诸军事。大明三年，竟陵王诞据广陵反，
悫表求赴讨。事平，入为左卫将军。五年，从猎堕马，脚
折不堪朝直，以为光禄大夫，加金紫。废帝即位，为宁
蛮校尉、雍州刺史。卒，谥曰肃侯。子罗云卒，子元宝嗣。